招牌海南雞飯＄50，飯量剛好，油飯望落類似白飯，並非落咗黃薑嘅油飯，但飯粒內含雞油香，微鹹中帶微甜，更有少量薑絲、香茅襯託，飯粒乾爽，唔會黏住，略嫌食到底比較油。而雞肉以生菜墊底，減低油膩感，最估唔到係雞肉份量都幾多，同飯量比例係1：1，上層係雞髀肉，下層係雞胸肉，大概都係random分配，雞皮爽彈，雞肉剛熟，每舊算厚身，有雞味，冇骨落地，的確啖啖肉！雞髀肉超嫩滑，雞胸肉亦唔嚡口，比較難得係雞皮同雞肉之間有一層薄薄啫喱狀。不過，記者覺得大廚最大問題只係刀功，雞肉切口唔齊，甚至起角，又或未完整分割兩舊雞肉，美觀度欠奉，如果換過把刀應該會好好多。